## Labora amplia el termini perquè les empreses sol·liciten ajudes de fins a 30.000 euros per a la contractació

*** Fins al 30 de setembre es podran demanar estes ajudes que poden arribar fins a 31.000 euros
* El requisit imprescindible de les persones que siguen contractades és estar desocupat i inscrit en Labora com a demandant d’ocupació**

Labora, Servici Valencià d’Ocupació i Formació, ha ampliat fins al 30 de setembre el termini de sol·licitud, per part d’empreses privades, de les subvencions per al foment de la contractació de persones jóvens, així com les pertanyents a col·lectius amb especials dificultats per a inserir-se laboralment.

La dotació d’estes ajudes oscil·la entre els 11.100 euros i els 31.700 euros en alguns casos. El requisit indispensable per a poder optar a estes és que les persones que siguen contractades estiguen donades d’alta com a demandants d’ocupació en Labora des d’almenys el dia abans de la contractació i, en el cas de les persones jóvens, a més, figurar com a beneficiàries en el Sistema Nacional de Garantia Juvenil.

El secretari autonòmic d’Ocupació, Antonio Galvañ, ha destacat la importància d’estes convocatòries, ja que “és fonamental que el Servici Valencià d’Ocupació i Formació treballe juntament amb les empreses valencianes i que la nostra relació amb estes siga constant i fluida”.

Galvañ ha subratllat que “les empreses són l’autèntica clau per a proporcionar ocupació estable”, i que tant les persones pertanyents a col·lectius d’atenció prioritària per a l’ocupació com les jóvens “poden aportar talent, capacitat i ganes de superació en una relació mútua summament beneficiosa”.

D’una banda, s’han convocat les ajudes dirigides a la contractació indefinida de persones jóvens. Estes persones han de tindre alguna de les titulacions següents: llicenciat o diplomat, graduat universitari, estudis de postgrau o doctorat, tècnic en formació professional o certificat de professionalitat.

D’altra banda, les subvencions a les contractacions indefinides a persones pertanyents a col·lectius d’atenció prioritària per a l’ocupació van dirigides a persones que pertanguen a qualsevol dels col·lectius següents: persones en situació o risc d’exclusió social, persones en situació de desocupació de llarga duració, majors de 50 anys, persones amb discapacitat o dones víctimes de violència de gènere.

La quantia que podrien rebre les empreses sol·licitants, tant si és contractació a persones jóvens com de col·lectius vulnerables, ascendix a 11.113 euros, però s’incrementarà fins a 14.288 euros si la persona contractada és dona o té una discapacitat, 23.814 euros si és víctima de violència de gènere i 31.752 euros si la persona té una discapacitat severa.

Fecha: 19/09/2024